b'\n_START_ARTICLE_\nPape\xc5\xbe Leon II.\n_START_SECTION_\n\xc5\xbdivljenjepis\n_START_PARAGRAPH_\nKot njegov predhodnik, je bil tudi Leon redovnik, rojen na Siciliji, in sicer benediktinec. Bil je izredno izobra\xc5\xbeen in ve\xc5\xa1\xc4\x8d tako v latin\xc5\xa1\xc4\x8dini kot tudi v gr\xc5\xa1\xc4\x8dini._NEWLINE_Leon je bil sicer izvoljen za pape\xc5\xbea kmalu po Agatonovi smrti, vendar se je posvetitev zavlekla ve\xc4\x8d kot eno leto; verjetno zato, ker ga cesar ni hotel potrditi, \xc4\x8deprav se je njegov predhodnik \xc5\xbee dogovoril, da Bizanc glede tega ne bo delal ve\xc4\x8d te\xc5\xbeav. Glavni razlog pa je bila po\xc4\x8dasno potovanje poslanstva s koncila, ki se je sicer kon\xc4\x8dal \xc5\xbee 16. septembra 682, vendar so koncilski o\xc4\x8detje prispeli v Rim \xc5\xa1ele naslednje leto sredi julija s pismom cesarja Konstantina IV., tokrat naslovljenem \xc5\xbee na novega pape\xc5\xbea. _NEWLINE_V zgodovino se je zapisal \xc5\xbee s tem, ker je sprejel in potrdil sklepe Tretjega carigrajskega vesoljnega cerkvenega zbora, ki so jih brez pridr\xc5\xbekov sprejeli najprej v Carigradu, kjer jih je cesar z odlokom zapovedal kot dr\xc5\xbeavni zakon po celem bizantinskem cesarstvu, nato pa jih je pape\xc5\xbe raz\xc5\xa1iril na vso Cerkev . _NEWLINE_Z bizantinskim cesarjem Konstantinom IV. je vodil dalj\xc5\xa1i spor zaradi cerkvenega razkola. Uspe\xc5\xa1no je dokon\xc4\x8dal ravenski cerkveni razkol in tudi z njimi vzpostavil kr\xc5\xa1\xc4\x8dansko vzajemnost. V zameno je cesar dosegel, da ravenskemu \xc5\xa1kofu ni bilo treba pla\xc4\x8devati davkov pape\xc5\xbeu.\n_START_SECTION_\nSmrt in \xc4\x8de\xc5\xa1\xc4\x8denje\n_START_PARAGRAPH_\nPape\xc5\xbe Leon II. je umrl 28. junija 683 v Rimu. Na ta dan se obhaja tudi njegov god. Pokopali so ga v cerkvi svetega Petra v Vatikanu.'